LISON 10
Kuzê ki é adorason na família?
Désdi ténpu antigu, vontadi di Jeová é pa tudu família pasa ténpu djuntu, sta unidu ku kunpanheru i fika más Se amigu. (Deuteronómio 6:6, 7) Pamodi kel-li, kes família ki é Tistimunha di Jeová, ta tra ténpu tudu simana pa adora Deus. Di un manera diskontraídu, es ta pâpia di asuntus ki es ta meste i ki ta djuda-s fika más amigu di Deus. Sikrê bu ta mora bo sô, ténpu ki bu ta tra pa studa ta djuda-u fika más amigu di Deus. Bu pode faze un planu pa studa un asuntu di Bíblia ki bu krê.
É un óra pa djuda-nu fika más amigu di Jeová. ‘Si bu bira más amigu di Deus el ta bira más bu amigu.’ (Tiago 4:8) Nu ta konxe Jeová midjór si nu prende más txeu di se manera di ser i di kuzas ki el ta faze, ki sta na Bíblia. Un manera faxi di nu kumesa faze adorason na família é uza un párti di ténpu pa lé Bíblia. Si bu krê, bu pode sigi prugrama di leitura di Bíblia ki sta uzadu na runion ‘Vida i pregason’. Kada un na família pode lé un párti di Bíblia na vós altu i dipôs tudu es pode fla kuzê ki es prende.
É un óra pa djuda família fika más amigu di kunpanheru. Maridu ku mudjer, pai ku mai ku fidju, ta fika más amigu di kunpanheru óras ki es ta studa Bíblia djuntu. Dia di adorason na família é un dia di simana ki tudu algen na família ta tene gana pa txiga, pamodi el ta pô-s ta fika kontenti i ku pas na korason. Pai ku mai pode skodje un asuntu inportanti ki ses fidju meste, konfórmi ses idadi. Es pode uza asuntus di revistas A Sentinela i Despertai! ô es pode tra asuntus na internet, na jw.org. Es pode pâpia de un prubléma ki ses fidju pasa na skóla i modi ki el pode lida ku el. Tanbê es pode odja prugramas ki ta dadu na nos site JW Broadcasting (tv.jw.org) i dipôs pâpia sobri kuzê ki es prende na kel prugrama. Ô talvês nhos pode atxa sábi trena kántikus ki ta ba uzadu na runion i nhos pode toma un lanxi dipôs di adorason na família.
Tudu simana família pode uza es momentu spesial pa adora Jeová tudu djuntu. Kel-li ta djuda-s xinti alegria na studa Palavra di Deus. Jeová ta bênsua txeu kel sforsu ki es ta faze. — Salmo 1:1-3.
Pamodi ki nu ta tra ténpu pa faze adorason na família?
Kuzê ki pai ku mai pode faze pa adorason na família fika sábi pa tudu algen?
kea_Latn kea_Latn kea_Latn kea_Latn kea_Latn kea_Latn kea_Latn kea_Latn